作者:劉得仁
標題:省試日上崔侍郎四首
內容:衣上年年淚血痕，只將懷抱訴乾坤。如今主聖臣賢日，豈致人間一物冤。如病如痴二十秋，求名難得又難休。回看骨肉須堪恥，一著麻衣便白頭。戚裡稱儒愧小才，禮闈公道此時開。他人何事虛相指，明主無私不是媒。方寸終朝似火然，為求白日上青天。自嗟辜負平生眼，不識春光二十年。